CELEX: 
Language: ro
Date: 2021-02-19 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 640/2014 în ceea ce privește normele referitoare la neconformitățile legate de sistemul de identificare și înregistrare a bovinelor, ovinelor și caprinelor și la calcularea nivelului sancțiunilor administrative cu privire la animalele declarate în cadrul schemelor de ajutoare pentru animale sau al măsurilor de sprijin legate de animale

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Propunerea de simplificare cuprinsă în prezentul act delegat, legată de plățile directe și de Sistemul Integrat de Administrare și Control (IACS), se referă la domeniul sancțiunilor administrative pentru schemele de plăți directe legate de animale și pentru măsurile de dezvoltare rurală. Modificările propuse ar urma să se aplice numai în ceea ce privește calcularea plăților și aplicarea sancțiunilor administrative și nu vor afecta normele sectoriale și de ecocondiționalitate.
            
            
               2.CONSULTĂRI ANTERIOARE ADOPTĂRII ACTULUI
            
            
               Inițiativa reprezintă o continuare a eforturilor anterioare de îmbunătățire și simplificare a normelor delegate și de punere în aplicare legate de gestionarea și controlul politicii agricole comune.
            
            
               Aceste propuneri se bazează pe un exercițiu de examinare internă și pe consultări permanente cu statele membre cu privire la posibila simplificare a sistemului de sancțiuni administrative în temeiul măsurilor de sprijin cuplat facultativ legate de animale.
            
            
               Documentele cu relevanță pentru consultarea scrisă au fost transmise, simultan, Parlamentului European și Consiliului, în conformitate cu Înțelegerea comună privind actele delegate. Proiectul de decizie a fost publicat pentru observații din partea publicului pe portalul pentru o mai bună legiferare în perioada 9 octombrie-6 noiembrie 2020; au fost primite două observații, care însă nu au vizat elementele juridice concrete ale propunerii și, prin urmare, nu au condus la acțiuni ulterioare legate de adoptarea acestei inițiative.
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat conține o listă a propunerilor de simplificare ce pot fi aplicate în domeniul plăților directe și al IACS.
            
            
               Principalele elemente juridice ale prezentului act delegat sunt următoarele:
            
            
               Alinierea normelor pentru a se lua în considerare neconformitățile legate de sistemul de identificare și înregistrare a bovinelor, ovinelor și caprinelor (articolul 30).
            
            
               Clarificarea principiului notificării tardive a evenimentelor care implică animale către baza de date centrală în cazul în care notificările tardive au avut loc înainte de începerea perioadei de reținere/data de referință (articolul 30).
            
            
               Introducerea unui prag de trei animale considerate nedeterminate fără aplicarea de sancțiuni administrative (articolul 31).
            
            
               Ajustarea sancțiunilor administrative în cazul în care mai mult de trei animale sunt considerate nedeterminate (articolul 31).
            
            
               Prezentul regulament se aplică în legătură cu cererile de ajutor, cererile de sprijin și cererile de plată referitoare la anii de cerere sau la perioadele de primă care încep la 1 ianuarie 2021.
            
            
               REGULAMENTUL DELEGAT (UE) …/… AL COMISIEI
            
            
               din 19.2.2021
            
            
               de modificare a Regulamentului delegat (UE) nr. 640/2014 în ceea ce privește normele referitoare la neconformitățile legate de sistemul de identificare și înregistrare a bovinelor, ovinelor și caprinelor și la calcularea nivelului sancțiunilor administrative cu privire la animalele declarate în cadrul schemelor de ajutoare pentru animale sau al măsurilor de sprijin legate de animale
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului
                  1
               , în special articolul 63 alineatul (4), articolul 64 alineatul (6) și articolul 77 alineatul (7), 
            
            
               întrucât:
            
            
               (1)Articolul 30 din Regulamentul delegat (UE) nr. 640/2014 al Comisiei
                  2
                cuprinde norme de stabilire a numărului de animale determinate în scopul sprijinului cuplat facultativ bazat pe cererile de ajutor pentru animale din cadrul schemelor de ajutoare pentru animale sau al măsurilor de sprijin pentru dezvoltare rurală pe baza cererilor de plată din cadrul măsurilor de sprijin legate de animale. Mai exact, acesta stabilește norme pentru cazurile de neconformitate în ceea ce privește sistemul de identificare și înregistrare a bovinelor, ovinelor și caprinelor. Regulamentul (CE) nr. 21/2004 al Consiliului
                  3
                prevede că statele membre trebuie să instituie un sistem de identificare și înregistrare a ovinelor și caprinelor. Întrucât respectivul sistem de identificare și înregistrare conține cerințe similare celor din cadrul sistemului de identificare și înregistrare a bovinelor, astfel cum este prevăzut în Regulamentul (CE) nr. 1760/2000 al Parlamentului European și al Consiliului
                  4
               , este oportun să se alinieze normele pentru luarea în considerare a neconformităților legate de sistemul de identificare și înregistrare a acestor trei categorii de animale. În acest context, este oportun să se înlocuiască trimiterea la „crotalii” cu o trimitere la „mijloace de identificare”, în conformitate cu aceste două regulamente.  
            
            
               (2)Ținând seama de evoluția sistemului integrat de administrare și control și din motive de simplificare, este oportun să se adapteze sancțiunile administrative în ceea ce privește schemele de ajutoare pentru animale și măsurile de sprijin legate de animale prevăzute la articolul 31 din Regulamentul delegat (UE) nr. 640/2014, prin scutirea unui număr de până la trei animale considerate nedeterminate de aplicarea sancțiunilor administrative atât timp cât acestea pot fi identificate individual prin mijloace de identificare sau documente justificative, precum și prin ajustarea nivelului sancțiunilor care trebuie aplicate în cazul în care mai mult de trei animale sunt considerate nedeterminate. 
            
            
               (3)În conformitate cu articolul 53 alineatul (4) din Regulamentul delegat (UE) nr. 639/2014 al Comisiei
                  5
               , dacă măsura de sprijin cuplat vizează bovine și/sau ovine și caprine, statele membre trebuie să stabilească, drept condiție de eligibilitate pentru acordarea sprijinului, cerințele referitoare la identificarea și înregistrarea animalelor prevăzute în Regulamentul (CE) nr. 1760/2000 sau, respectiv, în Regulamentul (CE) nr. 21/2004. În plus, în conformitate cu regulamentele respective, evenimentele care implică animale, cum ar fi nașterile, decesele și deplasările, trebuie notificate bazei de date computerizate până la anumite termene. Nerespectarea acestor termene este considerată o neconformitate în ceea ce privește animalul în cauză. Cu toate acestea, pentru a se asigura proporționalitatea și fără a aduce atingere altor condiții de eligibilitate stabilite de statul membru, bovinele, ovinele și caprinele trebuie să fie considerate eligibile pentru ajutor sau sprijin fără aplicarea de sancțiuni administrative atât timp cât notificarea tardivă a unui eveniment care implică animale a avut loc înainte de începerea unei perioade de reținere sau înainte de o anumită dată de referință, astfel cum au fost stabilite de statul membru în conformitate cu articolul 53 alineatul (4) din Regulamentul delegat (UE) nr. 639/2014.
            
            
               (4)Din motive de claritate și simplificare, textul de la articolul 31 alineatul (3) din Regulamentul delegat (UE) nr. 640/2014 trebuie armonizat între sistemul bazat pe cereri și cel fără cereri. 
            
            
               (5)Prin urmare, Regulamentul delegat (UE) nr. 640/2014 trebuie modificat în consecință.
            
            
               (6)Pentru a acorda statelor membre suficient timp pentru a-și adapta sistemele în vederea punerii în aplicare a normelor modificate, prezentul regulament trebuie să se aplice în ceea ce privește cererile de ajutor, cererile de sprijin și cererile de plată depuse pentru anii de cerere sau perioadele de primă care încep de la 1 ianuarie 2021,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) nr. 640/2014 se modifică după cum urmează:
            
            
               (1)Articolul 30 se modifică după cum urmează:
            
            
               (a)alineatul (4) se înlocuiește cu următorul text:
            
            
               „(4) 
                     În cazul în care se constată neconformități în ceea ce privește sistemul de identificare și înregistrare a bovinelor, ovinelor și caprinelor, se aplică următoarele dispoziții:
            
            
               (a)o bovină prezentă în exploatație care și-a pierdut unul dintre cele două mijloace de identificare este considerată determinată cu condiția să poată fi identificată în mod clar și individual cu ajutorul celorlalte elemente ale sistemului de identificare și înregistrare a bovinelor, menționate la articolul 3 primul paragraf literele (b), (c) și (d) din Regulamentul (CE) nr. 1760/2000;
            
            
               (b)un animal din specia ovină sau caprină prezent în exploatație care și-a pierdut unul dintre cele două mijloace de identificare este considerat determinat cu condiția ca animalul să poată fi totuși identificat cu ajutorul unui prim mijloc de identificare în conformitate cu articolul 4 alineatul (2) litera (a) din Regulamentul (CE) nr. 21/2004 și cu condiția ca toate celelalte cerințe ale sistemului de identificare și înregistrare a animalelor din speciile ovină și caprină să fie îndeplinite;
            
            
               (c)dacă o singură bovină, ovină sau caprină prezentă în exploatație și-a pierdut două mijloace de identificare, este considerată determinată cu condiția ca animalul să poată fi, totuși, identificat individual cu ajutorul registrului, al pașaportului animalului, acolo unde este cazul, al bazei de date sau al altor mijloace prevăzute de Regulamentul (CE) nr. 1760/2000 sau, respectiv, de Regulamentul (CE) nr. 21/2004 și cu condiția ca deținătorul de animale să poată dovedi că a luat deja măsuri pentru remedierea situației înaintea anunțării controlului la fața locului;
            
            
               (d)în cazul în care neconformitățile constatate sunt legate de înregistrări incorecte în registru, în pașapoartele animalelor sau în baza de date electronică pentru animale, însă nu sunt relevante pentru verificarea îndeplinirii altor condiții de eligibilitate decât cele menționate la articolul 53 alineatul (4) din Regulamentul delegat (UE) nr. 639/2014 în cadrul schemei de ajutoare sau al măsurii de sprijin în cauză, animalul respectiv este considerat nedeterminat numai dacă aceste înregistrări incorecte se constată în cadrul a cel puțin două controale efectuate pe parcursul unei perioade de 24 de luni. În orice alt caz, animalele respective sunt considerate nedeterminate după prima constatare;
            
            
               (e)în cazul în care neconformitățile constatate se referă la notificări tardive ale unor evenimente care implică animale către baza de date electronică, animalul în cauză este considerat ca fiind determinat dacă notificarea a avut loc înainte de începerea perioadei de reținere sau înainte de data de referință stabilită în conformitate cu articolul 53 alineatul (4) din Regulamentul delegat (UE) nr. 639/2014.
            
         
         
            
               Intrările și notificările din sistemul de identificare și înregistrare a bovinelor, ovinelor și caprinelor pot fi adaptate în orice moment în caz de erori evidente recunoscute de autoritatea competentă.”;
            
            
               (b)alineatul (5) se elimină.
            
            
               (2)Articolul 31 se înlocuiește cu următorul text:
            
            
                „Articolul 31
            
            
               Sancțiuni administrative în ceea ce privește animalele în cadrul schemelor de ajutoare pentru animale sau al măsurilor de sprijin legate de animale
            
            
               (1) Cuantumul total al ajutorului sau al sprijinului la care are dreptul beneficiarul în cadrul unei scheme de ajutoare pentru animale sau al unei măsuri de sprijin legate de animale sau al unui tip de operațiune din cadrul unei astfel de măsuri de sprijin pentru anul de cerere în cauză se plătește pe baza numărului de animale determinate în conformitate cu articolul 30 alineatul (3), cu condiția ca, în urma controalelor administrative sau în urma controalelor la fața locului:
            
            
               (a)nu mai mult de trei animale să fie considerate nedeterminate și 
            
            
               (b)animalele nedeterminate să poată fi identificate individual prin orice mijloace prevăzute în Regulamentul (CE) nr. 1760/2000 sau în Regulamentul (CE) nr. 21/2004.
            
            
               (2) Dacă mai mult de trei animale sunt nedeterminate, cuantumul total al ajutorului sau al sprijinului la care are dreptul beneficiarul în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin menționate la alineatul (1) pentru anul de cerere în cauză se reduce:
            
            
               (a)cu un procent care urmează a fi stabilit în conformitate cu alineatul (3), dacă nu depășește 20 %;
            
            
               (b)cu dublul procentului care urmează a fi stabilit în conformitate cu alineatul (3), dacă este mai mare de 20 %, dar nu mai mare de 30 %.
            
            
               Dacă procentajul stabilit în conformitate cu alineatul (3) depășește 30 %, nu se acordă ajutorul sau sprijinul la care ar fi avut dreptul beneficiarul în temeiul articolului 30 alineatul (3) în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin pentru anul de cerere în cauză.
            
            
               Dacă procentajul stabilit în conformitate cu alineatul (3) depășește 50 %, nu se acordă ajutorul sau sprijinul la care ar fi avut dreptul beneficiarul în temeiul articolului 30 alineatul (3) în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin pentru anul de cerere în cauză. Mai mult, beneficiarul este supus unei sancțiuni suplimentare în cuantum egal cu cel care corespunde diferenței dintre numărul animalelor declarate și numărul animalelor determinate în conformitate cu articolul 30 alineatul (3). Dacă suma respectivă nu poate fi reținută în totalitate în cei trei ani calendaristici care urmează anului calendaristic al constatării, în conformitate cu articolul 28 din Regulamentul de punere în aplicare (UE) nr. 908/2014, soldul se anulează.
            
            
               În cazul altor specii decât cele menționate la articolul 30 alineatul (4) din prezentul regulament, statele membre pot decide să stabilească un număr de animale diferit de pragul de trei animale prevăzut la alineatele (1) și (2) din prezentul articol. Când determină numărul respectiv, statele membre se asigură că acesta este echivalent, în esență, cu pragul menționat, între altele ținând seama de unitățile de vită mare și/sau de cuantumul ajutorului sau al sprijinului acordat. 
            
            
               (3) Pentru a se stabili procentajele menționate la alineatul (2), numărul animalelor din cadrul unei scheme de ajutoare sau al unei măsuri de sprijin sau al unui tip de operațiune considerate nedeterminate se împarte la numărul animalelor determinate pentru respectiva schemă de ajutoare sau măsură de sprijin sau tip de operațiune aferent unei astfel de măsuri de sprijin pentru anul de cerere în cauză.
            
            
               (4) În cazul în care calcularea cuantumului total al ajutorului sau al sprijinului la care are dreptul beneficiarul în cadrul unei scheme de ajutoare sau al unei măsuri de sprijin sau al unui tip de operațiune aferent unei astfel de măsuri de sprijin pentru anul de cerere în cauză se bazează pe numărul zilelor petrecute în exploatație de animalele care îndeplinesc criteriile de eligibilitate, atunci și calcularea numărului animalelor considerate nedeterminate, astfel cum se menționează la alineatul (2), se bazează pe numărul zilelor petrecute în exploatație de animalele respective.”
            
            
               Articolul 2
            
            
               Intrarea în vigoare și aplicarea
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament se aplică în legătură cu cererile de ajutor, cererile de sprijin și cererile de plată depuse pentru anii de cerere sau perioadele de primă care încep la 1 ianuarie 2021.
            
         
         
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 19.2.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 347 20.12.2013, p. 549. 
               
               
                  
                     (2)
                  
                        Regulamentul delegat (UE) nr. 640/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității (JO L 181, 20.6.2014, p. 48).
               
               
                  
                     (3)
                  
                        Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (JO L 5, 9.1.2004, p. 8).
               
               
                  
                     (4)
                  
                        Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului (JO L 204, 11.8.2000, p. 1).
               
               
                  
                     (5)
                  
                        Regulamentul delegat (UE) nr. 639/2014 al Comisiei din 11 martie 2014 de completare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de modificare a anexei X la regulamentul menționat (JO L 181, 20.6.2014, p. 1).